Fremtiden i Danmark lå for fødderne af 24-årige Layla Olgun. Den 24-årige danskkurder fra Brøndby Strand på Københavns Vestegn læste på lærerseminariet. Hun var vellidt i sit lokalområde. Hun underviste blokkens børn frivilligt i den lokale moske. Hun smilede. Og efter at hun i marts sidste år angiveligt havde besøgt de islamiske helligdomme i Mekka, var vejen banet for, at hun kunne koncentrere sig fuldt ud om livet og familien hjemme i Danmark.

Men Layla havde andre planer. Planer, som involverede både hende selv og hendes 19-årige lillesøster Hazal Olgun, der sidste år droppede ud af 2. g på sit gymnasium for at starte på HF.

Så i slutningen af maj rejste de to søstre – uden at informere deres familien – fra Danmark til Tyrkiet, hvorfra de efter alt at dømme blev smuglet videre ind til Islamisk Stat i Syrien få dage senere.